Source: http://www.europarl.europa.eu/doceo/document/A-8-2015-0001_MT.html
Timestamp: 2019-12-14 04:47:42+00:00
Document Index: 1629728

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-proposta għal direttiva tal-Parlament Ewropew u tal-Kunsill li tiffaċilita l-iskambju transkonfinali ta' informazzjoni fir-rigward ta' reati tat-traffiku relatati mas-sikurezza fit-toroq
Proċedura : 2014/0218(COD)
Ċiklu relatat mad-dokument : A8-0001/2015
688k 268k
dwar il-proposta għal direttiva tal-Parlament Ewropew u tal-Kunsill li tiffaċilita l-iskambju transkonfinali ta' informazzjoni fir-rigward ta' reati tat-traffiku relatati mas-sikurezza fit-toroq
–– wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2014)0476,
(21a) Fil-qafas tad-Deċiżjonijiet ta' Prüm, l-ipproċessar ta' VRD li tinkludi data personali hu soġġett għad-dispożizzjonijiet speċifiċi dwar il-protezzjoni tad-data stabbiliti fil-Kapitolu VI tad-Deċiżjoni tal-Kunsill 2008/615/ĠAI. F’dan ir-rigward, l-Istati Membri għandhom ukoll ikollhom il-possibbiltà li japplikaw dawk id-dispożizzjonijiet speċifiċi li data oħra dwar il-persunal, li hija pproċessata għall-finijiet ta’ din id-Direttiva, bil-kondizzjoni li huma jiżguraw li l-ipproċessar ta’ data relatata mar-reati kollha elenkati fl-Artikolu 2 ta’ din id-Direttiva tikkonforma mad-dispożizzjonijiet nazzjonali li jimplimentaw id-Direttiva 95/46/KE.
Din l-emenda timxi fuq it-test tal-Kunsill u fuq is-suġġeriment magħmul mill-Kontrollur Ewropew għall-Protezzjoni tad-Data. Għandha l-għan li tiċċara l-arraġamenti l-ġodda għall-protezzjoni tad-data li għandom jiġu applikati fir-rigward tar-reati koperti minn din id-Direttiva.
Artikolu 12 – paragrafu 1 – subparagrafu 1a (ġdid)
B'deroga mill-ewwel subparagrafu, ir-Renju tad-Danimarka, l-Irlanda u r-Renju Unit tal-Gran Brittannja u l-Irlanda ta' Fuq jistgħu jestendu l-iskadenza msemmija f'dan is-subparagrafu sa'…*.
* ĠU jekk jogħġbok daħħal id-data ta’ sena wara d-dħul fis-seħħ ta’ din id-Direttiva.
Din l-emenda tagħti t-tliet Stati Membri li għamlu użu mid-deroga tad-Direttiva, żmien raġonevoli biex ikunu jistgħu jittrasponu fil-liġi nazzjonali b’kont meħud ta’ kwalunkwe leġiżlazzjoni implimentattiva, amministrattivi jew arranġamenti teknoloġiċi, filwaqt li jipprovdu biżżejjed żmien biex il-Kummissjoni tippreżenta sa Novembru 2016 ir-rapport previst u jiġi evitat kull dewmien potenzjali fuq proposti futuri biex jissaħħaħ l-infurzar ta’ reati tat-traffiku transkonfinali u t-titjib tas-sikurezza fit-toroq fl-Istati Membri kollha
Għadha mhux ippubblikata f'Il-Ġurnal Uffiċjali.
Bl-eċċezzjoni ta' żewġ bidliet kwalitattivi sinifikanti, din il-proposta tuża t-test tad-Direttiva 2011/82/UE li tiffaċilita l-iskambju transkonfinarju ta' informazzjoni fir-rigward ta' reati tat-traffiku relatati mas-sikurezza fit-toroq, approvata fl-2011 b'maġġoranza kbira mill-Parlament u b'unanimità min-naħa tal-Kunsill. Dawn huma l-bdil tal-bażi ġuridika u l-modifiki tekniċi sussegwenti u, (b'konsegwenza ta' din il-bażi ġuridika ġdida ta' trasport), it-twessigħ tal-kamp ta' applikazzjoni biex jiġu inklużi t-tliet Stati Membri li kienu esklużi fid-Direttiva preċedenti.
Dawn il-modifiki jirriflettu s-sentenza tas-6 ta' Mejju li għadda tal-Qorti tal-Ġustizzja tal-UE, fejn il-Qorti ddeċidiet li d-Direttiva 2011/82/UE ġiet adottata fuq bażi ġuridika żbaljata (koperazzjoni tal-pulizija (Artikolu 87(2) tat-Trattat dwar il-Funzjonament tal-Unjoni Ewropea)). Il-Qorti ddeċidiet li s-sikurezza fit-trasport kienet il-bażi ġuridika l-korretta: l-eżami tal-kontenut tad-dispożizzjonijiet tad-Direttiva wera li s-sistema tal-iskambju ta' informazzjoni bejn l-awtoritajiet kompetenti tal-Istati Membri li kienet ibbażata fuqha d-Direttiva kienet il-mezz, u mhux l-objettiv, tad-Direttiva. L-objettiv kien it-titjib is-sikurezza tat-toroq. Il-PE qabel mill-bidu nett li l-bażi ġuridika korretta kienet it-trasport.
Minkejja li l-Qorti annullat id-Direttiva, irrikonoxxiet li l-għanijiet tagħha kienu importanti u sabiex ma tinħoloqx lakuna ġuridika, iddikjarat li d-Direttiva kellha tibqa' fis-seħħ għal perjodu ta' tnax-il xahar, biex il-Parlament u l-Kunsill ikunu jistgħu jikkoreġu t-test u jadottaw verżjoni ġdida li fiha l-bażi ġuridika tkun it-trasport.
U issa għandna proposta ġdida ta' direttiva min-naħa tal-Kummissjoni, li minkejja li kienet hi li annulat id-direttiva, stinkat biex ippreżentat lill-PE b'test li fih l-uniku tibdil huwa dak meħtieġ minħabba d-deċiżjoni tal-Qorti (il-bażi ġuridika u l-ambitu territorjali.)
L-oriġini tad-Direttiva 2011/82
L-oriġini tal-proposta jmur lura għall-istudji mwettqa mill-Kummissjoni fl-2007. L-istudju dwar id-data ta' reati tat-traffiku fit-toroq tal-UE wera li l-perċentwal ta' sewwieqa mhux residenti involuti kien ogħla meta mqabbel ma' dak nazzjonali, speċjalment fir-rigward ta' veloċità eċċessiva. Waħda mir-raġunijiet prinċipali għalfejn vetturi barranin iwettqu għadd akbar ta' reati hi li l-awtoritajiet, minħabba li ma jkunux jafu l-indirizz ta' sid il-vettura, ma jistgħux jinnotifikawh dwar il-penali, speċjalment meta r-reat jinqabad permezz ta' kameras awtomatiċi. Minkejja li kien hemm tentattiv biex din il-problema tissolva permezz ta' diskussjonijiet bilaterali, l-esperjenza wriet li dan ħoloq aktar kunflitti u frustrazzjonijiet bejn l-awtoritajiet tat-traffiku. Mill-perspettiva taċ-ċittadini Ewropej, din l-impunità relattiva tas-sewwieqa barranin iddgħajjef l-għan tas-sikurezza tat-toroq u l-leġittimità tal-kontrolli, għax is-sewwieq li jsuq bi pjanċa ta' reġistrazzjoni nazzjonali jistenna li r-reati kollha jiġu trattati bl-istess mod. L-għan aħħari tal-proposta hu preċiżament li tintemm l-impunità tal-vetturi barranin fit-toroq tal-Unjoni.
Il-proposta għal direttiva tagħti lok li din il-lakuna tingħalaq u li l-awtoritajiet fil-qasam tat-traffiku u tas-sikurezza tat-toroq tal-Istati Membri jkunu jistgħu jitolbu informazzjoni dwar is-sidien ta' vettura bi pjanċi ta' reġistrazzjoni barranin involuti f'reati li jipperikolaw is-sikurezza tat-toroq, bl-għan li jkunu jistgħu jinnotifikawhom, bil-lingwa tal-Istat ta' residenza tagħhom, dwar ir-reat imwettaq.
Waqt l-analiżi tal-proposta oriġinali tal-Kummissjoni tal-2008, il-PE ippropona li s-sistema tissaħħaħ biex is-sidien tal-vetturi li jwettqu reat mhux biss jiġu notifikati dwar, iżda li jkun possibbli wkoll li jiġu imposti penali bħalma jiġri fil-każ ta' reati mwettqa mir-residenti. Il-Parlament, fl-ewwel qari appoġġa t-trasport bħala bażi ġuridika, saħħaħ l-elementi dwar il-protezzjoni tad-data skont is-suġġerimenti tal-Kontrollur Ewropew tal-Protezzjoni tad-Data, tejjeb id-dispożizzjonijiet relatati mal-informazzjoni liċ-ċittadin u inkluda l-ħtieġa li jittejbu l-istandards tat-tagħmir ta' kameras awtomatiċi u l-possibilità ta' armonizzazzjoni tar-regoli tat-traffiku.
L-appoġġ tal-Parlament għal din il-proposta waqa' fuq widnejn torox, għax il-veto tal-Kunsill waqqaf kollox, waqt li beda dibattitu sterili dwar il-bażi ġuridika. Kien biss waqt il-Presidenza Belġjana fl-2010, tliet snin wara u fuq talba tal-Parlament, li l-proposta rnexxielha tinqala' mill-istaġnar li wassal biex damet ma ġiet indirizzata l-kwistjoni urġenti tar-reati tat-traffiku transfruntiera. L-opportunità li l-proċess jitkompla nħolqot meta ġiet aċċettata l-bidla fil-bażi ġuridika għal kooperazzjoni tal-pulizija, bidla li ġabet magħha żewġ modifiki importanti: limitazzjoni tal-proċedura tal-iskambju ta' data dwar is-sidien tal-vetturi u tnaqqis fl-ambitu territorjali ta' implimentazzjoni - ir-Renju Unit, id-Danimarka u l-Irlanda baqgħu barra minnha minħabba l-prerogattivi tagħhom rikonoxxuti fit-Trattati.
Quddiem din l-opportunità, il-Parlament, li dejjem sostna li l-bażi ġuridika għandha tkun it-trasport skont l-Artikolu 11, għażel li jkun prattiku u jistudja l-possibiltà ta' bidla tal-bażi ġuridika biex ikun jista' jittieħed l-ewwel pass u jiġi stabbilit strument li jindirizza t-tema tal-multi transfruntiera. Bħala kontroparti l-Parlament irnexxielu jimponi klawżola ta' reviżjoni soda li permezz tagħha l-Kummissjoni hija obbligata tippreżenta rapport li jevalwa l-implimentazzjoni tad-Direttiva f'Novembru 2016. Abbażi ta' dan ir-rapport, u jekk ikun meħtieġ, il-Kummissjoni se tippreżenta proposti leġiżlattivi biex ikun possibbli li s-sewwieqa jiġu segwiti indipendentement mill-pajjiż ta' reġistrazzjoni tal-vettura, u b'hekk ikun komplut għalkollox il-mekkaniżmiu ta' skambju ta' informazzjoni li kien sar ftehim dwaru.
Minħabba l-avvanzi tekniċi fid-detezzjoni ta' ċerti reati bħas-sewqan taħt l-effetti tad-drogi, il-Parlament u l-Kunsill qablu fit-tieni qari li jinkludu fl-ambitu tad-direttiva erba' oqsma ġodda li sa dak iż-żmien kienu saru maturi biżżejjed bħala reati, filwaqt li huma wkoll reati li jipperikolaw is-sikurezza tas-sewwieq u ta' utenti oħra tat-toroq (is-sewqan taħt l-effetti tad-drogi, l-użu tal-ħelmet għas-sewwieqa tal-muturi, l-użu ta' telefowns ċellulari waqt is-sewqan u l-użu ta' korsija projbita).
Wara proċess diffiċli, id-Direttiva 2011/82/UE finalment daħlet fis-seħħ fil-11 ta' Novembru 2013, u mill-bidu nett uriet il-potenzjal tagħha, billi ġie osservat tnaqqis fl-għadd ta' reati kommessi minn sewwieqa barranin. Id-direttiva introduċiet element ta' deterrent għas-sewwieqa barranin, li llum huma konxji tal-fatt li kwalunkwe reat kommess f'pajjiż barrani jista' jiġi notifikat lilhom bis-saħħa ta' dan il-mekkaniżmu ġdid. Tul din l-aħħa sena ta kontribut għall-objettiv tal-UE li l-għadd ta' vittmi fit-toroq jonqos b'50% sal-2020, waqt li l-għadd ta' persuni feruti jonqos b'40%.
Ir-rapporteur tixtieq, l-ewwel nett, turi apprezzament lill-Kummissjoni għall-ħeffa li biha ppreżentat proposta ġdida li tillimita ruħha għal aġġustamenti b'riżultat tas-sentenza tal-Qorti u t-twettiq tal-bidliet meħtieġa; tintroduċi l-bażi ġuridika tas-sikurezza tat-trasport, tinkorpora lid-Danimarka, ir-Renju Unit u l-Irlanda fl-ambitu territorjali tal-applikazzjoni tagħha u twettaq xi aġġustamenti fir-rigward tal-leġiżlazzjoni fis-seħħ fil-qasam tal-protezzjoni tad-data, skont il-bażi ġuridika l-ġdida.
Il-Kunsill mexa 'l quddiem fl-analiżi tal-proposta, u hemm kunsens bejn l-Istati Membri dwar il-ħtieġa li tiġi adottata d-direttiva l-ġdida, li għandha tiġi adottata mill-aktar fis possibbli. S'issa, 20 mill-25 Stat Membru li tapplika għalihom id-direttiva ttrasponewha fid-dritt nazzjonali, u l-ewwel indikaturi juru li s-sistema li nħolqot qed tħalli l-ewwel frott. Id-Danimarka, ir-Renju Unit u l-Irlanda, li qabel kienu ddeċidew jibqgħu barra, illum il-ġurnata jaċċettawha bla riżervi, u qed jitolbu biss perjodu tranżotorju simili għal dak li gawdew l-istati l-oħra, filwaqt li diġà qed jaħsbu kif jistgħu jikkontribwixxu u jtejbu s-sistema meta terġa' tiġi riveduta.
Dan il-Parlament għaldaqstant għandu jadotta direttiva ġdida qabel is-6 ta' Mejju 2015 biex jevita limbu ġuridiku għall-Istati Membri li diġà inkorporaw id-dispożizzjonijiet tad-direttiva annullata fid-dritt nazzjonali. Bħala leġiżlatur, il-Parlament għandu kompitu meħtieġ, sensittiv u urġenti, f'qasam li l-Parlament dejjem qies bħala prijorità politika: il-garanzija tal-ogħla sikurezza tat-toroq.
Min-naħa l-oħra, l-assoċjazzjonijiet tal-vittmi tat-toroq, l-awtoritajiet tat-traffiku, il-prosekuturi tar-reati tat-traffiku u, b'mod ġenerali, l-assoċjazzjonijiet li jaħdmu għas-sikurezza tat-toroq, li faħħru l-adozzjoni tad-Direttiva, mhumiex se jaċċettaw li dan il-Parlament ma jkun għamel xejn biex jevita lakuna ġuridika. Iċ-ċittadini, minkejja li ma jieħdux gost jiġu notifikati dwar reati tat-traffiku, jaqblu wkoll li l-Ewropej kollha, indipendentement mill-pjanċi ta' reġistrazzjoni tal-vettura tagħhom, għandhom jiġu trattati bl-istess mod.
Barra minn hekk, din id-direttiva waslet f'waqt kritiku. Minkejja li l-UE reġgħet tinsab fi triqtha biex tilħaq il-mira tagħha ta' tnaqqis ta' 50% fl-imwiet fit-toroq sal-2020, ġiet osservata żieda fl-għadd ta' vittmi ta' aċċidenti tat-traffiku, għal diversi raġunijiet: ħafna karozzi li qdiemu, tnaqqis drammatiku fl-infiq għall-manutensjoni tal-infrastrutturi minħabba l-kriżi ekonomika, nuqqas ta' finanzjament għal infrastrutturi ġodda u innovazzjoni għat-titjib tas-sikurezza tat-toroq, fost l-oħrajn. Għaldaqstant ir-rapporteur tixtieq li din id-Direttiva tiġi adottata qabel l-iskadenza stabbilita mill-Qorti bl-għan li jkun evitat li tinħoloq lakuna ġuridika li tgħin biex tiġi kkonfermata din it-tendenza allarmanti. Ir-rapporteur tqis li d-Direttiva dwar is-sanzjonijiet tat-traffiku transfruntiera ppermettiet li jiġi introdott element ta' deterrent mhux diskriminatorju biex tiġi miġġielda l-impunità fit-toroq tal-UE, u jkun żball kieku dan l-element kellu jitneħħa.
Ir-rapporteur tixtieq ukoll tikseb garanziji li l-bidliet introdotti fir-rigward tad-Direttiva 95/46 mhumiex se jippreġudikaw il-livell għoli ta' protezzjoni tad-data personali li min-naħa tal-Parlament kien element tal-proċess tal-proposta sa mill-2008. Għaldaqstant ir-Rapporteur qieset ħafna, kif għamlet fil-każ tal-proposta inizjali tal-Kummissjoni, l-opinjoni tal-Kontrollur Ewropew tal-Protezzjoni tad-Data. Is-servizzi legali tat-tliet istituzzjonijiet u l-Kontrollur innifsu huma tal-fehma li l-modifiki tekniċi introdotti fil-proposta tal-Kummissjoni huma xierqa, u għaldaqstant ir-Rapporteur ma tixtieq tbiddel xejn mis-sostanza.
Ir-rapporteur tixtieq biss tagħmel kjarifika f'dan l-abbozz ta' rapport biex jinbdew in-negozjati mal-Kunsill. Għaldaqstant tipproponi li tiġi aċċettata premessa ġdida li tinkludi fiha ġabra tal-kjarifiki magħmula mill-Kunsill u s-suġġeriment magħmul mill-Kontrollur Ewropew tal-Protezzjoni tad-Data.
L-iskambju transfruntier ta’ informazzjoni fir-rigward ta’ reati tat-traffiku relatati mas-sikurezza fit-toroq